ועדת החוקה, חוק ומשפט, כנסת 15, פרוטוקול מספר 288, 2001-03-27 11:15

אופיר פינס-פז: אני מתכבד לפתוח את הישיבה.

אופיר פינס-פז: אנחנו מדברים היום על צו סדר הדין הפלילי (עבירות קנס – תנאים תברואיים בתחנות דלק) וצו שני באותו נושא של ברירת משפט.

אופיר פינס-פז: יציג את הצווים מנכ"ל המשרד לאיכות הסביבה.

יצחק גורן: נדרשנו להיכנס לנושא של עבירות קנס וברירות משפט בתחנות הדלק מכמה סיבות: 1.

יצחק גורן: המצב שם הוא לא נעים.

יצחק גורן: 2.

יצחק גורן: יש מאות פניות, אם לא יותר, של תיירים עד כדי כך ששר התיירות בכבודו ובעצמו יצא לפעילות בתוך תחנות הדלק כדי לבדוק את התנאים.

יצחק גורן: 3.

יצחק גורן: יש גם תלונות של ציבור ישראלי רחב על התנאים התברואתיים בתוך תחנות הדלק.

יצחק גורן: הוועדה לתלונות הציבור של הכנסת דנה בנושא הזה כתוצאה מהתלונות שהגיעו אליה.

יצחק גורן: הוועדה הזאת – יש לי כאן את הפרוטוקול – חייבה אותנו להיכנס להליך שאנחנו נמצאים בו.

יצחק גורן: אני מבקש מנטע דרורי להציג את הצווים.

עו"ד נטע דרורי: הצווים מכוח סדר הדין הפלילי מאפשרים להפוך עבירות קיימות בחקיקה לעבירות מסוג של עבירת קנס וברירת משפט וזה מה שאנחנו מבקשים היום.

עו"ד נטע דרורי: מדובר בתקנות שתוקנו לפני למעלה מ-20 שנה, תקנות רישוי עסקים (תנאים תברואיים בתחנות דלק), תש"ל-1969, תקנות שהותקנו בשעתו על-ידי שר הבריאות והועברו לסמכות המשרד לאיכות הסביבה לאחר הקמתו ב-1989.

עו"ד נטע דרורי: צו אחד קובע שלפי התקנות 15 עבירות הן עבירות קנס כשגובה הקנס הוא 490 שקל לעבירה ראשונה ו-990 שקל לעבירה חוזרת או נוספת.

אברהם רביץ: כמה פעמים אפשר להטיל קנס?

עו"ד נטע דרורי: בעקרון – מדי יום.

אופיר פינס-פז: מי אוכף את זה?

אופיר פינס-פז: יש לכם פקחים במשרד לאיכות הסביבה?

אופיר פינס-פז: לא נעשה כאן דיון ארוך אלא די ממוקד כי הדברים די ברורים.

אופיר פינס-פז: אני רואה שהגיעה לכאן קבוצה גדולה מטעם חברות הדלק השונות ואני מניח שכולן רוצות לתמוך בצווים.

אברהם רביץ: אני חושב שההצעה שלכם היא בעתה, כבר מזמן היו צריכים לעשות את זה.

אברהם רביץ: הכול יש כאן אבל אין כאן דבר אחד והוא החיוב לבעל התחנה לנקות פעם או פעמיים ביום.

עו"ד נטע דרורי: החובה היא שזה יהיה נקי, לא לנקות, אם זה נקי הוא לא חייב לנקות.

אופיר פינס-פז: אני לא אאפשר לכל מי שהגיע להביע את דברו, נציג אחד או שניים ייצגו את הענין ויאמרו את הדברים.

אופיר פינס-פז: נמצא פה מר צבי קורמן, יושב-ראש ארגון בעלי תחנות הדלק.

אופיר פינס-פז: בבקשה.

צבי קורמן: אני רוצה לומר שהקנס שמוצע פה יוטל על אותה החברה שהדגל שלה בתחנה ולא על מפעיל התחנה.

אופיר פינס-פז: אתה אומר שאם מישהו קיבל קנס בתחנת הדלק בירושלים, זה יוטל על פז, על סונול ולא על הבעלים.

אופיר פינס-פז: למה?

צבי קורמן: לא על הבעלים ולא על מפעיל התחנה מפני שברוב ההסכמים שבעלי תחנות או המפעילים שלהן חתומים עליהם הם לא רשאים להזיז בורג אחד בשטח התחנה, לבנות או לעשות שינויים כלשהם.

צבי קורמן: אם החברות יבצעו את השירותים כמו שזה צריך להיות, אני מסכים שבעל התחנה יחוייב לשמור על הסדר והניקיון.

צבי קורמן: התוצאה תהיה שבעל תחנה ישמור על ניקיון אבל כל יתר הכלים לא יהיו מתאימים לשמירת הניקיון.

צבי קורמן: יש תחנות שקיימות 30-40 שנה וזה לא כל כך מתאים לשנת 2001.

צבי קורמן: אי-אפשר לשחרר את החברה לגמרי מהחובה שלה.

אופיר פינס-פז: אם נאשר את התקנות האלה המשמעות היא שהחובה תיפול על בעל התחנה או על החברה?

צבי קורמן: על החברה והחברה יודעת להסתדר עם בעל התחנה טוב מאוד.

אופיר פינס-פז: מנכ"ל המשרד לאיכות הסביבה אומר שזה מוטל על בעל התחנה.

אופיר פינס-פז: אם נאשר את הצווים כמו שהם על מי זה יוטל?

צבי קורמן: אם תאשרו את הצווים כמו שהם זה יוטל על בעל התחנה והוא לא בעל אמצעים ויכולת לבצע את כל הדברים.

אופיר פינס-פז: יש לי היכרות קרובה עם כמה בעלי תחנות דלק והאמן לי שהם בעלי אמצעים.

צבי קורמן: לא דיברתי על אמצעים כספיים.

צבי קורמן: אני מדבר על כך שצריך להכין ולהתקין את השירותים כפי שהם צריכים להיות ועל בעל התחנה תוטל החובה לשמור את זה נקי.

צבי קורמן: על זה אני מדבר.

אברהם רביץ: האם סונול, פז או דלק מוכרים לך דלק ובזה נגמר התפקיד שלה?

צבי קורמן: רוב התחנות, אלה שלא שוחררו בזמן הרפורמה, כבולות לחוזים קשים מאוד עם חברות הדלק הוותיקות.

צבי קורמן: אם יש צורך להחליף אפילו דלת בעל תחנה לא יכול לעשות את זה, החברה חייבת לעשות את זה.

אברהם רביץ: אם כך, החברה היא בעלת התחנה?

צבי קורמן: נכון.

אברהם רביץ: אז מה אתה רוצה?

צבי קורמן: שהקנס יוטל על החברה והחברה תסתדר עם בעל התחנה.

אברהם רביץ: יש כאן אי-בהירות.

אופיר פינס-פז: חברת-הכנסת נחמה רונן, בבקשה.

נחמה רונן: יש פה איזו שהיא היתממות מצדכם.

נחמה רונן: יש תחנות שהופרטו ויש תחנות שלא הופרטו.

נחמה רונן: בתחנות שלא הופרטו הקנס יוטל על החברה; באלה שהופרטו והן תחת בעלים פרטיים הקנס יוטל על בעל התחנה.

נחמה רונן: אנחנו לא מבקשים שיזיזו ידית או בורג בתחנות, במקום שיש בו שירותים צריך לדאוג שהם יהיו נקיים.

צבי קורמן: ואם הרצפה, הקירות והכול שבור?

נחמה רונן: דיברת על תחנות שהן בנות 30 שנה.

נחמה רונן: יש גם בתים שהם בני 30, 40 ו-50 שנה ואנשים גרים בהם ומנקים אותם.

נחמה רונן: זו היתממות.

נחמה רונן: אנחנו יודעים על התחרות בין תחנות הדלק כדי למשוך קליינטים ואז כל בעל תחנה עושה מבצעים, מקפיד על ניקיון בחוץ ועל כל מיני אלמנטים כדי שיבואו לקנות אצלו דלק, רק בשירותים יש סירחון וצחנה שלא מכירים את המאה ה-21.

נחמה רונן: בחוץ-לארץ, לא משנה באיזו תחנה, זה תענוג כי פשוט מנקים.

נחמה רונן: זה מה שאנחנו רוצים שיקרה פה.

צבי קורמן: צריך לחייב את החברות לעשות שירותים יפים ואנחנו נשמור על הניקיון.

אופיר פינס-פז: העמדה שלך ברורה.

אופיר פינס-פז: אני מניח שכל החברות הן באותה עמדה.

אופיר פינס-פז: בבקשה, מר גדעון קירש, נציג חברת פז.

עו"ד גדעון קירש: לנו כחברות הדלק יש אינטרס שהשירותים בתחנות הדלק יהיו נקיים כי אנחנו רוצים שהלקוחות שלנו יהיו מרוצים.

עו"ד גדעון קירש: זה דבר ראשון בסדר היום.

עו"ד גדעון קירש: ההתנגדות שלנו היתה לכך שעשו לזה סנקציה פלילית.

עו"ד גדעון קירש: בשיחה מחוץ לוועדה הבנתי מנציגי המשרד לאיכות הסביבה שהכוונה היא שפעילות האכיפה תהיה קודם כל בדרך של התראה ורק אחר-כך הטלת קנס, ובכל מקרה זה לא יהיה מרשם פלילי אלא מרשם פנימי של המשרד לאיכות הסביבה.

עו"ד גדעון קירש: אם הבנתי נכון ואלה שלושת התנאים, אין לחברת פז שום התנגדות שהדבר יתבצע.

עו"ד גדעון קירש: לטענות של מר קורמן.

עו"ד גדעון קירש: הבסיס של כל התקנות האלה מתייחס למפעיל של תחנת הדלק, רק עליו אפשר להטיל את האחריות.

אברהם רביץ: למה רק עליו?

אברהם רביץ: זה תלוי בהסכם שיש בין הצדדים.

אופיר פינס-פז: אני כמדינה רוצה להיות בטוח שהשירותים יהיו נקיים ואני יכול להבטיח את עצמי על-ידי זה שאני מחייב את מי שיושב שם באמת יום יום, יכול לפקח על זה ולדאוג שכך יהיה.

אופיר פינס-פז: אני לא יכול להטיל את זה על חברה שמבקרת בתחנה אחת לכמה זמן.

עו"ד גדעון קירש: חברת פז לא מונעת ולא תמנע מאף מפעיל תחנת דלק לעשות זאת והיא גם תסייע.

אופיר פינס-פז: יש לכם YELLOE אז שיהיה לכם גם YELLOW לשירותים.

עו"ד גדעון קירש: הסיכוי של YELLOW להצליח בלי שירותים הוא לא כל כך טוב.

עו"ד גדעון קירש: לכן אמרתי שגם נסייע.

עו"ד גדעון קירש: אנחנו רוצים שיתקיימו שלושת הדברים שהבהירו לנו מחוץ לוועדה: שקודם תהיה התראה ורק אחר-כך קנס, ושלא תהיה סנקציה פלילית.

אברהם רביץ: אין עונשין אלא אם כן מזהירים.

יצחק גורן: עד היום קיבלתם מאות התראות ולא קרה שום דבר.

יצחק גורן: הגיע הזמן שתתחילו לשלם ואז יהיה בסדר.

עו"ד גדעון קירש: עד היום המצב החוקי היה כזה שיש לי תחנות שיש להן רישיון עסק.

עו"ד גדעון קירש: אם אני לא עומד בתקנות יכולים היו לבטל לי את רישיון העסק.

עו"ד גדעון קירש: היום יש שינוי בחוק במובן הזה שללא קשר לרישיון העסק שלי יכולים להטיל עלי קנס.

עו"ד גדעון קירש: זה מה שבאו לבקש.

אברהם רביץ: אני רוצה לשאול שאלה פרקטית.

אברהם רביץ: כחברת פז יש לי הסכם עם מפעיל תחנה, התחנה היא שלי, לא שלו, ואני מחייב אותו לקנות דלק רק ממני ושלא ילך לקונקורנטים שלי.

אברהם רביץ: פעמים הסכם הוא לתקופה מסוימת.

אברהם רביץ: באותה תקופת ביניים שיש לי הסכם עם פלוני אתה אומר שפלוני יבנה את השירותים על חשבונו.

קריאה: לא, לא.

אברהם רביץ: אני לא מדבר על נייר הטואלט, אני מדבר על המבנה של השירותים.

אברהם רביץ: אתם נותנים לו את זה?

קריאה: זה בהיתר הבנייה.

אופיר פינס-פז: נציג חברת סונול, בבקשה.

נתן להב: אני לא מוצא טעם בזה שיהיה חוק לתחנות דלק ושאותו חוק לא יחול על בתי מסחר, על תחנות אוטובוס או כל דבר אחר.

אופיר פינס-פז: צריך להתחיל במקום כלשהו.

אברהם רביץ: יש תחנות דלק שהן על אם הדרך ואין אלטרנטיבה.

נתן להב: אם יוחלט להתחיל מתחנות הדלק הייתי מרחיב ואומר שזה יהיה כל מקום שבו נמכר דלק לציבור כי לא כל תחנה שמוכרת דלק לציבור יש לה רישיון והיא משלמת ארנונה.

יצחק גורן: בשבוע האחרון הכנסנו למעצר 10 בעלי תחנות דלק פיראטיות.

נתן להב: מוטלות פה חובות גם על מפעילים וגם על חברות הדלק עם עלויות לא קטנות.

נתן להב: מפעילי התחנות מעסיקים בזמן שאין לחץ במשאבה את העובד שלהם בניקיון ועל-פי התקנה הזאת מפעיל התחנה יצטרך להחזיק לענין הניקיון עובדים במשרה מלאה.

נתן להב: אני מציע להעביר את הנושא לוועדת המחירים שתקבע כמה ראוי שיוסיפו למבנה עבור השירותים.

אופיר פינס-פז: זה לא בסמכותי.

נתן להב: אנחנו נותנים גם לחברות הדלק וגם למפעילים אחריות על הנושא של תקינות, ניקיון וזמינות של השירותים הציבוריים.

נתן להב: אני חי את הדברים ואני יודע כמה כספים מוציאים בגלל ואנדליזם שנעשה במיתקנים האלה בלי יכולת אכיפה.

נתן להב: נגרם נזק כזה שהופכים את המיתקנים לבלתי זמינים.

נתן להב: באים אוטובסים שלמים ביום ובלילה, עוקרים כיורים מהקירות ומיתקנים שאנחנו משקיעים בהם.

נתן להב: אני מציע שיחד עם החובה המוטלת על החברות ועל המפעילים יוחק חוק על כל מי שפוגע במיתקנים בתחנות הדלק וגם סמכות למפעיל לעכב אדם, לקבל ממנו פרטים ולתבוע אותו.

נתן להב: אברהם רביץ: חסר חוקים פליליים?

נתן להב: אני לא יודע.

נתן להב: אני מזמין את כולכם לסיור בתחנות.

אופיר פינס-פז: אנחנו מסיירים בתחנות באופן טבעי.

אופיר פינס-פז: יש תחנות שבהן המצב חמור מאוד, יש תחנות שבהן המצב משביע רצון.

אופיר פינס-פז: יש מקום שזה באמת מזעזע, יש מקום שאתה רואה שיש שם השקעה ורצון אבל תמיד יש מקום לשיפור.

אופיר פינס-פז: חבר-הכנסת אמנון כהן, בבקשה.

אמנון כהן: כיושב-ראש הוועדה לפניות הציבור היו אלי הרבה פניות מהציבור בנושא של היעדרות של שירותים פעילים ונקודות התרעננות בתחנות דלק ברחבי הארץ.

אמנון כהן: הדיון היה ב-31 ביולי, שמענו את כל הצדדים וזה גם שודר בערוץ 33.

אמנון כהן: כתבנו לשר המשפטים דאז, יוסי ביילין, ואני מברך אותו על כך שהוא הביא את התקנות.

אמנון כהן: המשרד שלו היה אחד מהמשרדים הרציניים, תמיד קיבלתי תשובות מהשר.

אמנון כהן: הבעיה שהתעוררה היא שכאשר באים הפקחים הם יכולים רק לתת התראה ואי-אפשר להטיל קנס כך שאין אכיפה.

אמנון כהן: לכן אני מברך על כך שסוף סוף הנושא הזה בא לידי ביטוי.

אמנון כהן: אנחנו נתמוך בבקשה הזאת.

אופיר פינס-פז: בבקשה, נציג חברת דלק.

עו"ד יעקב פרידגוט: יש לי טענות משפטיות.

עו"ד יעקב פרידגוט: דבר ראשון, על הצעת הצו שמובאת כאן חתום ד"ר יוסי ביילין שהיה שר המשפטים הקודם.

עו"ד יעקב פרידגוט: כיום יש שר משפטים חדש ואני לא בטוח שהשר החדש ראה את התקנות.

דורית ואג: אני פניתי לשר המשפטים, העברתי את רשימת כל הצווים והתקנות שיש בוועדה, קיבלתי מכתב של מר שופמן, המשנה ליועץ המשפטי לממשלה, שהודיע שהשר אימץ את כל הצווים.

אופיר פינס-פז: אתה חושב שאנחנו משחיתים זמננו לריק?

עו"ד יעקב פרידגוט: דבר נוסף.

עו"ד יעקב פרידגוט: התקנות שמותקנות פה הן מכוח סעיף 221 לחוק סדר הדין הפלילי.

עו"ד יעקב פרידגוט: שם נאמר ש"שר המשפטים רשאי גם לקבוע שעבירה על הוראה שאיננה פשע היא עבירת קנס, בדרך כלל בהתאם לסייגים; היתה עבירה קבועה על-פי חוק ששר זה ממונה על ביצועו היתה הקביעה טעונה הסכמה.

עו"ד יעקב פרידגוט: .. " קודם כל צריך שעצם העבירה תהיה בחוק, לא יכול להיות שהשר יקבע עבירה חדשה.

עו"ד יעקב פרידגוט: לא מצאתי שהעבירות שרוצים לקבוע אותן – אם חסר נייר טואלט או שחסר סבון – הן עבירות על-פי חוק.

עו"ד יעקב פרידגוט: אני מבקש לראות את החוק בו נקבעה העבירה.

עו"ד לבנת משיח: העבירה קבועה בחוק רישוי עסקים, סעיף 14(א) והוא אומר: "אדם שעסק ללא רישיון או היתר זמני.

עו"ד לבנת משיח: ..

עו"ד לבנת משיח: או שלא קיים תנאי מתנאי הרישיון או ההיתר הזמני, או שלא קיים הוראת תקנה לפי סעיפים 9 עד 11ב, דינו מאסר 18 חודשים.

עו"ד לבנת משיח: " התקנות מותקנות מכוח סעיף 10.

אברהם רביץ: זה מחזק את מר קורמן כי זה שולח אותנו בדיוק לכתובת הנכונה, רישוי עסקים.

עו"ד לבנת משיח: מה שאסור הוא סעיף 14, לעבור על הוראות תקנות רישוי עסקים.

עו"ד יעקב פרידגוט: זה לא מופיע.

עו"ד נטע דרורי: העבירות שקבועות כאן בתוספת הן לצורך קביעת אותן עבירות שקיימות בתקנות רישוי עסקים (תנאים תברואיים בתחנות דלק), מ-1969.

עו"ד נטע דרורי: כל התקנות האלה שהן בתוקף למעלה מ-20 שנה הוטמעו לתוך הצו באופן שהופך אותן היום לעבירות פליליות שבגינן ניתן להגיש כתבי אישום נגד כל מי שעוסק בעסק לפי חוק רישוי עסקים.

עו"ד נטע דרורי: זה כולל תחנות פיראטיות שלא קיבלו רישיון עסק והתקנות האלה חלות עליהן.

עו"ד נטע דרורי: כל מה שעושים הצווים האלה הוא שהם לוקחים אותן עבירות ואומרים שבמקום להגיש כתב אישום המשרד יתן הודעות לתשלום קנס בסכום של 490 שקלים חדשים למי שעבר את העבירה.

עו"ד נטע דרורי: כך גם הקנס יהיה ברור יותר וגם לא יהיה לו רישום פלילי בעוד שאם נגיש נגדו כתב אישום נטריח את המערכת המשפטית שלא לצורך.

אופיר פינס-פז: בבקשה, נציגת דור-אלון.

עו"ד תמי פורי: בתוך הרשימה המפורטת של העבירות האלה יש עבירות שכרוכות בהיתר.

עו"ד תמי פורי: למשל בתחנות ישנות יש תא אחד בשירותים וכאן מבקשים שני תאים.

עו"ד תמי פורי: זה מחייב היתרי בנייה ודברים כאלה ואי-אפשר לעשות זאת כלאחר יד.

אופיר פינס-פז: אומרים שזה לא חדש, מזה 20 שנה דורשים שני תאים.

עו"ד תמי פורי: השאלה היא אם רוצים לקבוע משהו שאפשר לקיים אותו או לא.

עו"ד תמי פורי: אם רוצים שנעמוד בתקנה הזאת שיתנו לנו זמן להיערך לזה.

אופיר פינס-פז: כמה זמן דרוש לך?

קריאה: זה הרשויות, לא אנחנו.

יצחק גורן: את הסעיף של הבנייה נאכוף בעוד חצי שנה.

עו"ד תמי פורי: הערה לענין הדו"חות.

עו"ד תמי פורי: יכולים לבוא בבוקר ולתת דו"ח על תאורה – שכדי לתקנה צריך איש מקצוע – ודברים מסוג זה, ואחרי שעה יבואו עוד פעם לתת דו"ח.

עו"ד תמי פורי: אני מבקשת שיגבילו את זה.

אופיר פינס-פז: אם אראה שניסיון האכיפה הוא קנטרני ולא ענייני אטפל בזה.

אופיר פינס-פז: הוועדה הזאת פתוחה גם בפני הציבור ולא רק בפני הממשלה.

אופיר פינס-פז: אני לא אסכים למדיניות אכיפה קנטרנית שמחפשת את האדם.

אופיר פינס-פז: יש פה ניסיון לשפר מצב ושיתוף הפעולה שלכם הוא מכריע.

אופיר פינס-פז: האינטרס שלכם הוא ברור ובוודאי שיש בצדו עלות כספית שגם היא ברורה.

אופיר פינס-פז: אנחנו מבינים את זה, זה ענין לא פשוט לא למפעיל ולא לבעל החברה.

אופיר פינס-פז: הכול ברור לנו ואף-על-פי כן האינטרס הציבורי גובר ואנחנו רוצים שיפור מהותי במצב.

אופיר פינס-פז: עד היום הענין לא עבד לכן הממשלה נדרשת לצעדים מסוג זה ואנחנו הולכים לאשר אותם כי אנחנו חושבים שזה נכון.

אופיר פינס-פז: יחד עם זה הממשלה תאכוף את הצווים בשכל, לא באופן דווקני אלא בצורה הוגנת ונכונה.

אופיר פינס-פז: אם יש לכם בעיות מהותיות תהיה לכם כתובת אבל אנחנו מצפים שיהיה שיתוף פעולה גם של בעלי החברה וגם של בעלי התחנות.

אופיר פינס-פז: בבקשה, מר סואן.

עו"ד רם סואן: מנקודת הראות שלנו הניסיון להתחיל להחיל עלינו אכיפה על חוסר סבון ונייר טואלט בתחנה ותאורה לא תקינה כאשר בחוץ יש 15,000 תחנות פיראטיות- - -

יצחק גורן: שחברת דלק מוכרת להם דלק.

עו"ד רם סואן: נכון.

אופיר פינס-פז: מר סואן, זו לא ועדת הכלכלה.

אופיר פינס-פז: יש הרבה בעיות שקשורות למשק הדלק ולתחנות הדלק ולא ניכנס אליהן כאן.

אופיר פינס-פז: אנחנו רוצים להטיל את מימינו בצורה מכובדת ולא בלכלוך ובגועל נפש.

אופיר פינס-פז: אנחנו רוצים לשפר את מצבו של הציבור שהוא לקוח יומיומי אצלכם בהיקפים גדולים.

אופיר פינס-פז: אנחנו מודעים לבעיות שלכם, אני מבין שקשה מאוד לעשות מהפכות בן לילה.

אופיר פינס-פז: יש מקומות שעובדים היום יפה, יש מקומות שעובדים בצורה מזעזעת.

אופיר פינס-פז: אנחנו רוצים לשפר את המצב לטובת הציבור ואנחנו חושבים שאתם מסוגלים לעמוד בזה, בהנחה שלא הולכים לרדוף אתכם באופן קטנוני, כמו שעמדתם בהרבה דברים אחרים.

אופיר פינס-פז: זה גם אינטרס שלכם, הרי אתם רוצים שיהיה שיפור בשירות.

אופיר פינס-פז: מה אתה רוצה שאעשה עם הפיראטים?

עו"ד רם סואן: מצד אחד הולכים לאכוף עלי נייר טואלט, מצד אחר עסק שלם מתחרה בי בלי רישיון ובניגוד לכל הכללים ולא נוגעים בו.

יצחק גורן: יש לי בשבילכם הצעה אופרטיבית שתפתור את הבעיה: תפסיקו למכור דלק לחברות הדלק הפיראטיות.

אופיר פינס-פז: זה לא הענין של המשרד לאיכות הסביבה ולא של הוועדה.

אופיר פינס-פז: אני מעמיד את הצווים להצבעה.

אופיר פינס-פז: מי בעד?

אופיר פינס-פז: הצבעה הצווים אושרו פה אחד

אופיר פינס-פז: צו סדר הדין הפלילי (עבירות קנס – תנאים תברואיים בתחנות דלק), התשס"א-2000, וצו סדר הדין הפלילי (ברירת משפט – תנאים תברואיים בתחנות דלק), התשס"א-2000, אושרו פה אחד.

אופיר פינס-פז: הישיבה הסתיימה.